Проект!
Мотиви 

към проекта  на Наредба №........................за реда за водене на регистъра на народните читалища и на читалищните сдружения

Целта на предлагания проект на Наредбата е да осигури изпълнението на приетите изменения в Закона за народните читалища (обн., ДВ бр.   7 от 2018 г ) и законовата делегация на чл. 10, ал. 1 от Закона за народните читалища.
Регистърът на народните читалища и читалищните сдружения не е нов и понастоящем се поддържа на интернет страницата на Министерство на културата, но за първи път се регламентира с подзаконов нормативен акт. 
С Наредбата се урежда подробно реда за водене и обстоятелствата, подлежащи на вписване в регистъра на народните читалища и читалищните сдружения.
Регламентирано е че регистърът е публичен, поддържа се в електронен вид, като достъпът до него е свободен и безплатен, включително онлайн, в машинночетим формат.
В чл. 4 и сл.  е разписан редът за  подаване на заявление за вписване в регистъра и действията на определеното от министъра на културата длъжностно лице. Предвидена е възможност за подаване на заявлението и по електронен път при спазване изискванията на Закона за електронния документ и електронните удостоверителни услуги.
Към Наредбата са разработени образци на заявление и удостоверение за вписване в регистъра, както и на информационна карта. 
В чл. 9 и сл. от Наредбата са изброени подлежащите на вписване обстоятелства – наименование, ЕИК по Булстат, седалище, източник на първоначално финансиране, име на представляващия читалището/читалищното сдружение, клонове на читалището.
Проектът на Наредба не изисква допълнителни финансови средства и няма да доведе до пряко или косвено въздействие върху държавния бюджет. 
С проекта на Наредба не се въвеждат разпоредби от правото на Европейския съюз.
На основание чл. 26, ал. 3 от Закона за нормативните актове проектът на наредба заедно с мотивите да бъде публикуван на интернет страницата на Министерство на  културата. 
На основание чл. 26, ал. 4, изр. 2 от Закона за нормативните актове срокът  за предложения  и становища по проекта, публикуван за обществени консултации  е 30 дни.